
Forord:


I mit mangeårige virke som pædagog, i mit arbejde med børn, har jeg ofte fortalt historier.


En af de karakterer der blev ved at dukke op i mit og børnenes fortælleunivers, var drengen Rodolphus. Han blev efterhånden en kendt og elsket person og jeg udvidede hans historier til mere og mere at handle om hans forhold til alle generationerne i familien og det de foretog sig sammen.


Mine voksne sønner synes også de kan huske en Rodolphus fra deres barndoms fortællinger, så han går langt tilbage.


Især har jeg ”forelsket” mig i hans noget specielle oldemor, som lever beskedent i en tidslomme oppe i de smålandske skove.


Jeg synes, at forholdet imellem generationer er meget værdifuldt, og at vi alle har så meget at give hinanden.


Rodolphus er inspireret af de mange drenge, jeg har arbejdet med.


Oldemor er inspireret af en masse kære, gamle koner jeg er stødt på, for eksempel en gammel besøgsven, min herlige svigermor og min færøske mormor. Samtidig har min elskede far også været en inspiration.


Selvfølgelig har jeg brugt en masse fantasi og min indre romantiker.


Desuden kan jeg mærke at der bor en oldemor Alma og en Rodolphus indeni mig selv.


Alle bøger kommer til at emme af hygge, sjov, nostalgi og værdier som hjælpsomhed, tålmodighed, forståelse og respekt, mennesker og generationer imellem.


Og bare rolig kære læser: Oldemor bliver hos os i alle bøger og har det godt.


Det er ment som en højtlæsningsbog for børn fra fire til fem års alderen som mor, far, onkel, tante, nabo, reserve bedste, barnepige, bedsteforældre eller oldeforældre kan hygge sig sammen om. Den kan også læses selv af en otte-niårig.


Rigtig god læsefornøjelse.


Jeg vil gerne takke min dygtige tegner, Sven Bøgsted Clausen. Hans humor skinner tydeligt igennem i hans sjove tegninger.


Uden min for længst afdøde mand, Jens Bøgsted Salomonsson, ville Rodolphus bøgerne aldrig være blevet udgivet.


Han var den store inspirator og opfordrede mig til at lade mine mange historier udkomme i bogform.


Jeg tilegner denne bog hans minde.













Forhistorien.


Sidste skoledag.


Rodolphus sad inde på sit værelse og byggede med Lego. Han var ved at lave et svensk skovhus af røde klodser og hvide Lego vinduer.


De havde fået en noget speciel opgave i skolen, her til sidste dag før sommerferien. De skulle bygge noget i Lego, som fortalte, hvad de skulle foretage sig i ferien.


Rodolphus skulle op til sin oldemor, som boede i Sverige, midt i de smålandske skove.


Det blev spændende at se, hvad de andre byggede. Nogen havde ikke Legoklodser derhjemme, så de havde brugt klodserne ovre i SFO´en.


Lasse skulle til Jylland på en campingplads sammen med sin mor og storebror. Ville han mon bygge en campingvogn? Camilla skulle til Egypten sammen med sin mormor og morfar. Måske ville hun bygge en pyramide.


Ali gik i parallelklassen, og de skulle ikke bygge, hvad de skulle lave, men tegne det. Gud ved hvad Ali skulle lave i ferien. Måske skulle han til Tyrkiet og besøge sin onkel Jaffa. Nej, der var vist noget med at han skulle med på Østerbros festlige feriedage og blandt andet i zoo.


”Rodolphus, er du ved at være klar?” Mor stak hovedet ind på hans værelse.


”Hvad er det du bygger?”


Jeg bygger oldemors hus; det er en opgave til skolen.


”Okay, det lyder spændende, har du set mine briller?” spurgte mor, som efterhånden lød lidt anstrengt.


Det havde Rodolphus ikke.


Mor arbejdede i en brilleforretning. Det var virkelig åndssvagt at mor havde briller på, når hun arbejdede i forretningen, for hun havde slet ikke brug for dem, men hun mente, at når nu man arbejdede i en brilleforretning, så måtte man også gå med briller.


Hvad ville kunderne ellers tænke?


Hun styrtede rundt i lejligheden efter brillerne, mens hun bandede sagte for sig selv.


”Aha, fundet,” råbte hun lige pludselig.


Kort efter var hun, lillesøster Karina og Rodolphus på vej ud af døren. De skiltes foran opgangen, hvor Rodolphus gik til venstre over til Østergade skole, og mor og lillesøster gik den anden vej, over til lillesøsters børnehave. Den lå kun et par gader væk, og var den samme børnehave hvor Rodolphus også havde gået.


Karina havde tre veninder ovre i børnehaven, og når de mødtes krammede de altid hinanden og lavede en slags klappedans sammen. Rodolphus hadede både at se og høre på det, så når Karina ind imellem havde besøg af alle tre piger eller bare en eller to af dem, så stak han af. Enten løb han ned i gården, over på skolens streetbane, eller fandt Ali og Lasse.


Nu var lillesøster afleveret i børnehaven. Derfra var der også kun nogle få hundrede meter over til mors arbejde i brilleforretningen.


Far var for længst taget hjemmefra, for han skulle møde klokken syv, på fabrikken.


Far arbejdede på en fabrik, hvor de lavede kondisko og sandaler. Derfor fik han hvert år et par gratis sandaler og et par kondisko. Dem passede han altid ekstra godt på så længe de var nye.


Rodolphus elskede at bo på Østerbro og han var meget glad for sin klasse og sin klasselærer Line, som ind imellem gav dem nogle morsomme opgaver for.

